**ДОМ ЗА СТАРИ ХОРА „СВЕТА ПЕТКА“ – С. ДОБРИН**

Дом за стари хора „Света Петка” с. Добрин, община Крушари е специализирана институция, предоставяща комплекс от социални услуги на лица, навършили възраст за придобиване право на пенсия за осигурителен стаж и възраст съгласно Кодекса за социално осигуряване, включително на лица с физически увреждания с процент намалена работоспособност, установен с експертно решение на ТЕЛК. За постигане на целите са създадени условия близки до семейната среда, осигурени са здравни грижи, осигурен е достъп до информация, контакти с близки и приятели, сигурност, оказване подкрепа за социално включване, при съхраняване на човешкото достойнство. Създадени са условия за социални контакти и възможности възрастните хора да се чувстват неразделна част от обществото, да преодолеят психологическата бариера, която ги кара да се чувстват ненужни. Водещ принцип при предоставяне на услугата е справедливо отношение без оглед на възраст, пол, етнически произход, увреждане, независимо от приноса им в обществото, адекватна защита на правата им.

Дом за стари хора „ Света Петка” е с капацитет 25 места. Пакетът социални услуги, който ДСХ предоставя среда за достойно преживяване на старините на всеки потребител включваща :

- Рационално и пълноценно хранене;

- Качествено медицинско обслужване;

- Поддържане на личната хигиена и хигиена на жилищните помещения обитавани от потребителите на социалната услуга.

- Помощ в общуването и поддържане на социални контакти в дома и с близките.

- Съдействие и помощ при задоволяване на духовните потребности, чрез включването им в културни мероприятия – телевизия и радио, гледане на филми, литературни творби, музикални развлечения, честване на лични и национални празници.

За постигането на целите в ДСХ „Света Петка” с. Добрин се осигурява:

- Ползване на спално помещение, мебелирано и оборудвано по подходящ начин. Помещения за хранене и за социални контакти;

- Предоставяне на здравословна и питателна храна, в зависимост от здравословното състояние и личния избор на потребителите;

- Съдействие за снабдяване с медикаменти и получаване на специализирана медицинска помощ;

- Съдействие при необходимост от ползване на различни административни услуги;

- Възможност за самостоятелно организиране на свободното време.

- Организиране на съвместни прояви с други специализирани институции, екскурзии, честване на лични и национални празници;

- Възможност за лични контакти с роднини и близки на потребителите.

- Осъществяване на трудотерапевтични дейности – според възможностите и здравословното състояние;

Персоналът, ангажиран с предоставянето на социални услуги в Дом за стари хора, има необходимата квалификация и опит в социалната сфера. Осигурено е денонощно обслужване на настанените лица от помощен персонал – санитари, имащи необходимия опит за работа в социално заведение. Социалният работник подпомага домуващите за задоволяване на техните потребности за социално включване и преодоляване на изолацията . Медицински персонал отговарят за здравето на настанените лица. Назначени са още готвач, домакин, огняр и пет санитарки. Персоналът на Дома полага всички грижи, усилия и старание, за да бъдат задоволени нуждите и изискванията на потребителите, съгласно утвърдените стандарти за качество на социалните услуги.

**ЗАЩИТЕНОТО ЖИЛИЩЕ ЗА ЛИЦА С УМСТВЕНА ИЗОСТАНАЛОСТ**

 **Защитеното жилище за лица с умствена изостаналост е услуга** - резидентен тип, с утвърден капацитет от осем места, като в момента в него живеят осем младежи, (5 девойки и 3 младежи), като седем от тях са от закрития Дом за деца с умствени увреждания в с. Крушари и един настанен през 2022 г от ЦНСТДМУ - гр. Силистра . Основният принцип при предоставяне на услугата е създаване на условия за живот, максимално близки до семейната среда, които дават възможност за поддържане на социални контакти. Осигурена е здравна профилактика, здравни грижи , както и два пъти седмично младежите получават специализирани грижи в Център за социална рехабилитация и интеграция в с. Крушари. Потребителите на защитеното жилище имат личен лекар и личен стоматолог, а плановете им за здравни грижи се изработват и изпълняват от медицинско лице, служител в ЦСРИ – Крушари. Трудовотерапевтичните дейности в жилището са част от програмата на ползвателите на услугата за надграждане на умения за по-независим живот и включват дейности, свързани с поддържането на добър външен вид, почистване на сградата и площите в двора на жилището, отглеждане на зеленчуци и плодове и поддържането на зелените площи.

 Свободното време на младежите е насочено съм стимулирането на битови и културни умения, с цел социалното им включване и интеграция, изграждане на умения свързани с живота в общността – ползването на обществените услуги, участие в културни събития, спортни занимания, посещения на курортни места, ежедневен достъп до медии. За ЗЖЛУИ е определен персонал от 7 щатни бройки, Управител социални услуги в общността – 1; трудотерапевт -санитари – 5. Всички помещения в ЗЖЛУИ отговарят на хигиенните норми, използват се по предназначение и са пригодни и лесно достъпни за потребителите. Сградата и прилежащите площи се поддържат в добро състояние. В социалната услуга са обособени трапезария, кухненски блок и всекидневна. Потребителите сами почистват и поддържат хигиената в сградата и прилежащите дворни пространства на услугата. Организацията на хранене е съобразена с режима на потребителите . Осигурено е подходящо меню, което се изготвя с участието на потребителите, през седмицата ползвателите на услугата получават обяд от Домашен социален патронаж с. Крушари

**ЦЕНТЪР ЗА СОЦИАЛНА РЕХАБИЛИТАЦИЯ И ИНТЕГРАЦИЯ**

ЦСРИ е услуга в общността, държавно-делегирана дейност, която предоставя възможности за социално включване на жители на община Крушари. Сградата осигурява достъпна среда за ползвателите на социалната услуга, включително за хора с увреждания. Разположен е на вторият етаж на сградата, като за потребителите със затруднения с придвижването е осигурен асансьор. Във всички помещения в центъра е осигурен безпрепятствен достъп и пространство за движение на хората с двигателни затруднения. Интериорът, обзавеждането и оборудването на помещенията е съобразен със спецификата на дейностите предлагани от услугата, мебелировката осигурява удобство, а разположението на мебелите, осигурява лесно преминаването на потребителите с намалена подвижност. В Центъра за потребителите се предоставят възможности за социална рехабилитация чрез включване в различни дейности и инициативи. За физическата рехабилитация е на разположение много добре обзаведена зала за физически активности. Арт ателие е на разположение за тези, които обичат да се занимават с ръчно творчество. Предстои откриването на кулинарен клуб към Центъра. Персоналът на ЦСРИ включва социален работник, медицински фелдшер, трудотерапевт, масажист и хигиенист.

Посещенията се осъществяват по график, като в момента потребители на услугата са от селата Крушари, Телериг, Коритен, Северняк, Полковник Дяково, Добрин, Лозенец и Бистрец.

Ангажиментите на общинското ръководство и на екипа на ЦСРИ по отношение перспективите за развитие на услугата са съсредоточени в няколко основни направления.

- Непрекъснато подобряване на материално-техническата база и качеството на предоставяните услуги.

- Организиране на срещи, обмяна на информация и наблюдение на добри практики между сходни социални услуги от различни населени места в района и страната.

- Организиране на обучение и семинари за квалификация на персонала.

- Осигуряване на възможности максимален брой потребители, които да ползват социални услуги в ЦСРИ - с. Крушари; чрез осигуряване на транспорт за потребителите от други населени места.

**СПЕЦИАЛИЗИРАНА СОЦИАЛНА УСЛУГА „АСИСТЕНТСКА ПОДКРЕПА“**

 Съгласно чл. 93, ал. 1 Асистентската подкрепа е специализирана социална услуга, която включва подкрепа от асистент за:

1. самообслужване;

2. движение и придвижване;

3. промяна и поддържане на позицията на тялото;

4. изпълнение на ежедневни и домакински дейности;

5. комуникация.

Право да ползват услугата „Асистентска подкрепа“ имат следните групи лица:

1. лица в надтрудоспособна възраст в невъзможност за самообслужване, които нямат определена по съответния ред степен на намалена работоспособност;

2. деца с трайни увреждания и пълнолетни лица с трайни увреждания с определена чужда помощ, които не ползват асистентска подкрепа, помощ за осигуряване на асистентска подкрепа или за които не се получава помощ за грижа в домашна среда по реда на друг закон.

 Асистентската подкрепа се предоставя в зависимост от личните нужди на лицата, като не се ограничава само до тяхната домашна среда.

 Асистентска подкрепа не се предоставя на лица, ползващи резидентна грижа, както и за времето, през което се ползва заместваща и целодневна грижа, и за времето на престой в лечебно заведение.

 Услугите се предоставят по местоживеенето на одобрените потребители независимо дали постоянният им адрес, съгласно документа за самоличност е в същото или в друго населено място.

Специализираната социална услуга „Асистентска подкрепа“ организира дейности в ежедневието на потребителите според здравословното им състояние, индивидуалните им потребности и заявени интереси:

- подкрепа на потребителите в домакински дейности – в обитаваното помещение;

- при пазаруване с лични средства на потребителите;

- при приготвяне на храна;

- при хранене;

- при придвижване;

- при промяна и поддържане на позицията на тялото;

- при взаимодействие с институции;

- при разходка или престой на открито;

Социалната услуга осигурява отношения, основани на взаимно уважение и разбиране между потребителите и служителите. Служителите зачитат достойнството на личния живот на потребителите и уважават личността.